Дело C‑266/13
L. Kik
срещу
Staatssecretaris van Financiën
(Преюдициално запитване,
отправено от Hoge Raad der Nederlanden)
„Преюдициално запитване — Социална сигурност — Регламент (ЕИО) № 1408/71 — Споразумение между Европейската общност и нейните държави членки, от една страна, и Швейцарската конфедерация, от друга страна, относно свободното движение на хора — Гражданин на държава членка, където той живее, който е зает като работник на полагащ тръбопроводи кораб, плаващ под флага на трета държава — Работник, първоначално нает от предприятие, установено в Нидерландия, а впоследствие от предприятие, установено в Швейцария — Труд, полаган последователно върху прилежащия континентален шелф на трета държава, в международни води и в участъци от прилежащия континентален шелф на някои държави членки — Персонално приложно поле на посочения регламент — Определяне на приложимото законодателство“
Резюме — Решение на Съда (пети състав) от 19 март 2015 г.
1.        Социална сигурност — Работници мигранти — Уредба в Съюза — Действие по отношение на лицата — Работник с местоживеене в дадена държава и нает на работа от предприятие, установено на територията на Конфедерация Швейцария, която е трета държава, приравнена на държава членка за целите на Регламент № 1408/71, като този работник полага труд на борда на полагащ тръбопроводи кораб, плаващ под флага на трета държава в различни части от света — Достатъчно тясна връзка между трудовото правоотношение и територията на Съюза — Включване
(Регламент № 1408/71 на Съвета)
2.        Социална сигурност — Работници мигранти — Приложимо законодателство — Работник с местоживеене в дадена държава и нает на работа от предприятие, установено на територията на Конфедерация Швейцария, която е трета държава, приравнена на държава членка за целите на Регламент № 1408/71, като този работник полага труд на борда на полагащ тръбопроводи кораб, плаващ под флага на трета държава в различни части от света — Прилагане въз основата на съответния критерий за привръзка на законодателството на държавата, в която е установен работникът — Граници — Прилагане на посоченото законодателство, вследствие на което се стига до осигуряване по доброволна схема за социална сигурност или до липса на осигуряване по дадена схема за социална сигурност — Подчиненост на този работник на законодателството на държавата членка по неговото местоживеене
(член 14, параграф2, буква a) от Регламент № 1408/71 на Съвета)
1.        Регламент № 1408/71, в изменената му и актуализирана редакция съгласно Регламент № 118/97, изменен с Регламент № 307/1999, следва да бъде тълкуван в смисъл, че работник — гражданин на държава членка, където той живее и където подлежат на данъчно облагане неговите доходи — който работи на поставящ тръбопроводи кораб, плаващ под флага на трета държава из различни части на света, по-специално върху прилежащия континентален шелф на някои държави членки, като този работник първоначално е нает от предприятие, установено в държавата членка, в която живее, но впоследствие сменя работодателя си и понастоящем е нает от предприятие, установено на територията на Конфедерация Швейцария — трета държава, приравнена на държава членка за целите на Регламент № 1408/71, но през цялото време продължава да живее в същата държава членка и да плава на същия кораб, попада в персоналното приложно поле на този регламент.
В действителност единствено обстоятелството, че даден работник упражнява своята дейност извън територията на Съюза, е недостатъчно, за да отклони приложението на разпоредбите от правото на Съюза относно свободното движение на работници, когато с трудовото правоотношение се запазва достатъчно тясна връзка с тази територия.
В това отношение следва да се отбележи, че между трудовото правоотношение и територията на Съюза е налице достатъчно тясна връзка, когато гражданин на Съюза, живеещ в държава членка, е нает на работа от предприятие, установено в друга държава членка, за сметка на което той упражнява своята дейност.
(вж. точки 42, 43 и 45; точка 1 от диспозитива)
2.        Разпоредбите, съдържащите се в дял II от Регламент № 1408/71 в изменената му и актуализирана редакция съгласно Регламент № 118/97, изменен с Регламент № 307/1999, уреждащи определянето на приложимото национално законодателство, следва да бъдат тълкувани в смисъл, че гражданинът на дадена държава членка или на Конфедерация Швейцария, която е приравнена на държава членка за целите на прилагането на този регламент, който упражнява трудова дейност на борда на кораб, плаващ под флага на друга трета държава извън територията на Европейския съюз, включително върху континенталния шелф на дадена държава членка, но който е нает на работа от предприятие, установено на територията на Конфедерация Швейцария, е подчинен на законодателството на държавата по седалището на неговия работодател.
На практика приложимото законодателство се определя в съответствие с разпоредбите на дял II от този регламент, като се имат предвид елементите, които привързват разглеждания случай със законодателството на държавите членки. В случай че работникът няма местоживеене в някоя от държавите членки, където той упражнява своята дейност, обичайно се прилага правото на държавата по седалището или по местоживеенето на работодателя. Тази констатация се подкрепя от член 14, параграф 2, буква а), първо изречение от Регламент № 1408/71 — разпоредбата е показателна за структурата на този регламент, що се отнася до лицата, упражняващи такава трудова дейност, която е от такова естество, че да бъде упражнявана основно докато тези лица пътуват и при такива условия, че нейното упражняване да може да бъде привързано към определено място, което да позволи към тези лица да се приложи законодателството на държавата членка по седалището на работодателя. В действителност, въпреки че тази разпоредба, видно от нейното заглавие, съдържа правила, приложими към други лица, които не са моряци, положението на работник, упражняващ трудова дейност извън територията на Съюза — на борда на кораб, плаващ под флага на трета държава — е съпоставимо с положението на лицата, които са обхванати пряко от тази разпоредба, доколкото нито държавата на флага, нито мястото на полагане на труда не разкриват връзка със законодателството на дадена държава членка.
Независимо от това, при положение че в съответствие с посочения регламент вследствие на прилагането на това законодателство се стига до осигуряване по доброволна схема за социална сигурност или не се стига до осигуряване по никаква схема за социална сигурност, този гражданин би следвало да бъде подчинен на законодателството на държавата членка по неговото местоживеене.
(вж. точки 57—60 и 64; точка 2 от диспозитива)